Pa gevonnis ná moord op babadogtertjie | Maroela Media
'n 25-jarige pa van Montagu is Dinsdag in die Wes-Kaapse hooggeregshof gevonnis vir die moord op sy drie maande oue babadogtertjie.
Waarnemende regter Noita Kose het Eugene Plaatjies tot effektief 13 jaar tronkstraf gevonnis. Plaatjies is vroeër vanjaar skuldig bevind aan moord, kindermishandeling en aanranding met die doel om ernstig te beseer. Plaatjies se baba, Anthonique, is op 14 Junie 2014 in die Rooikruiskinderhospitaal dood.
Volgens Kose het Plaatjies geen berou getoon vir sy dade nie en het hy tydens sy verhoor volgehou dat sy dogtertjie se beserings per ongeluk opgedoen is. Plaatjies is op die aanklag van kindermishandeling tot ses jaar tronkstraf gevonnis, 13 jaar tronkstraf vir die moordaanklag en een jaar tronkstraf vir die aanklag van aanranding met die doel om ernstig te beseer. Die vonnisse sal gelyklopend uitgedien word.
Kose het ook beveel dat Plaatjies nooit toegelaat mag word om met kinders te werk nie.
Sy het in haar uitspraak gesê dit is vir haar "baie moeilik om die beskuldigde se weergawe te aanvaar" en dat daar geen twyfel is dat Plaatjies sy dogtertjie se dood veroorsaak het nie.
Die forensiese patoloog wat die nadoodse ondersoek gedoen het, het tydens die verhoor getuig dat Anthonique veelvuldige kneusplekke, veelvuldige frakture, erge hoofbeserings, veelvuldige skedelfrakture, 'n laserasie aan die lewer, frakture van die ribbe en 'n kneusing van die longe opgedoen het.
Kose het Plaatjies se bewering dat Anthonique van 'n bed af geval het verwerp. Louise Alkaster (30), Anthonique se ma, het aan die begin van die verhoor skuldig gepleit op aanklagte van kindermishandeling en het opgeskorte vonnis van vyf jaar tronkstraf gekry. Alkaster het tydens die verhoor getuig dat sy die dag voor haar baba se dood met huistakies besig was toe Plaatjies haar geroep en sy gesien het Anthonique kry stuipaanvalle.
[Foto's] Opgradering van Pta-waterpype verloop volgens plan
Skokkende LIGTE straf hy verdien nie om nog n son te sien opkom nie….hy is n wreedaard
Dit is wreed wat hy gedoen het 13jaar is nie genoeg vir die daad wat hy gepleeg het nie dit is moord ek is geskok om te sien hoe ouers hulle kinders seer maak sulke mense moet nie kinders he nie !!
Skokkend om die minste te se. Wat is 13 jaar. Hy gaan uitkom en weer kinders maak om weer seer te maak…dood te maak……Dis Suid Afrika!!!!!!!!!!!!!!!!!
13 jaar is 'n klap in die gesig van die regsisteem. 13 jaar vir moord op n weerlose, hulpelose klein mensie. Dis uiters tragies – die 'pa' moet lewenslank gekry het. Bring die doodstraf terug.